Babelscape/SREDFM huggingface dataset:
Αυτεπαγωγή

Η Αυτεπαγωγή ("self-inductance") είναι φαινόμενο της φυσικής. Ως αυτεπαγωγή ονομάζεται το φαινόμενο της ηλεκτρομαγνητικής επαγωγής κατά την οποία το σώμα που προκαλεί την επαγωγή είναι ταυτόχρονα και το σώμα στο οποίο επιδρά η επαγωγή. Εξ ου και το όνομα "αυτ(ο)-επαγωγή". Το φαινόμενο είναι άμεσο επακόλουθο της ηλεκτρομαγνητικής επαγωγής και του κανόνα του Λεντς. Καθώς το ρεύμα στον σωληνοειδή αγωγό αυξάνεται, αυξάνεται ταυτόχρονα και η ροή του μαγνητικού πεδίου που τον διαπερνά. Η αυξανόμενη αυτή ροή με την σειρά της δημιουργεί ηλεκτρική τάση εξ επαγωγής στο κύκλωμα η οποία έχει φορά τέτοια ώστε να εναντιώνεται στην μεταβολή της μαγνητικής ροής που την προκαλεί. Από ενεργειακή άποψη η ενέργεια του ηλεκτρικού ρεύματος μετατρέπεται εν μέρει και σε ενέργεια μαγνητικού πεδίου αποσπώντας ενέργεια από το κύκλωμα. Αυτό λειτουργεί και αντίστροφα, δηλαδή όταν η ισχύς του ηλεκτρικού ρεύματος τείνει να μειωθεί, τότε γίνεται μετατροπή της ενέργειας μαγνητικού πεδίου σε ηλεκτρική καθυστερώντας τη μείωση της έντασης του ηλεκτρικού ρεύματος.
Perotis

Η Perotis είναι γένος εντόμων της τάξης των κολεοπτέρων και της οικογένειας των "Βουπρεστιδών". Το γένος "Perotis" περιλαμβάνει στην Ευρώπη έξι είδη και παγκοσμίως έχουν περιγραφεί οκτώ είδη. Από τα έξι ευρωπαϊκά είδη συναντάμε τρία στην Ελλάδα, την "P. chlorana", την "P.lugubris" και την "P.margotana". Η "P. prolongata" σήμερα θεωρείται μόνο μορφή ή το πολύ, υποείδος της "P. lugubris".
Σχετικά με τον ερευνητή που έκανε την ταυτοποίηση του γένους, οι ειδικοί διαφωνούν. Αναφέρονται ο Dejean, 1833 ή ο Spinola, 1837 

Συνώνυμο του γένους "Perotis" είναι η "Aurigena" Laporte& Gory, 1836.
Δεκανέας

Στον Ελληνικό Στρατό Ξηράς, Δεκανέας (Δνεας) ονομάζεται ο κατώτατος βαθμοφόρος, ο οποίος είναι ταυτόχρονα και ο κατώτατος Υπαξιωματικός (OR-4). Είναι ανώτερος του Υποδεκανέα / Στρατιώτη και κατώτερος του Λοχία. Ο αντίστοιχος βαθμός στους αγγλόφωνους στρατούς καλείται Corporal (Kόρποραλ).
Χόρχε Λορένθο

O Χόρχε Λορένθο ("Jorge Lorenzo Guerrero", ισπανική : [ˈxorxe loˈɾenθo], 4 Μαΐου 1987) είναι Ισπανός επαγγελματίας οδηγός μοτοσικλέτας αγώνων και παγκόσμιος πρωταθλητής στα 250cc το 2006 και το 2007 και στην κατηγορία MotoGP το 2010, το 2012 και το 2015.
Ρόμπερτ Φάλκον Σκοτ

Ο Ρόμπερτ Φάλκον Σκοτ ("Robert Falcon Scott", 6 Ιουνίου 1868 – 29 Μαρτίου 1912) ήταν αξιωματικός του Βασιλικού Ναυτικού της Βρετανίας, που έγινε γνωστός από τις δύο αποστολές εξερεύνησης της Ανταρκτικής. Η πρώτη ήταν η "αποστολή Discovery" από τη Βρετανία, μεταξύ του 1901–04, και η δεύτερη η αποστολή για την ανακάλυψη του Νότιου Πόλου ("αποστολή Terra Nova"), μεταξύ των ετών 1910-13. 

Κατά τη διάρκεια της δεύτερης, τα μέλη της αποστολής της οποίας ηγούνταν, έφτασαν μέχρι τον Πόλο, τον οποίο όμως είχε προλάβει να ανακαλύψει λίγες μέρες νωρίτερα ο Νορβηγός Ρόαλντ Αμούνδσεν. Απογοητευμένοι, ξεκίνησαν το ταξίδι της επιστροφής, κατά τη διάρκεια του οποίου ο Σκοτ και οι τέσσερις σύντροφοί του υπέκυψαν στην κούραση, την πείνα και τις άσχημες καιρικές συνθήκες. Ο τρόπος με τον οποίο επήλθε ο θάνατός του τον κατέστησε λαϊκό ήρωα στη Μεγάλη Βρετανία για περίπου 50 χρόνια, αλλά οδήγησε και στην αμφισβήτηση των ικανοτήτων του από τα τέλη της δεκαετίας του 1970 και μετέπειτα.
Όσρικ Τσο

Ο Όσρικ Τσο ("Osric Chau" - 周逸之) είναι ηθοποιός. Γεννήθηκε στις 20 Ιουλίου 1986 στο Βανκούβερ της Βρετανικής Κολομβίας του Καναδά και το ύψος του είναι 1,73 μ. Από μικρός έδειχνε να εντυπωσιάζεται από την τέχνη του κινηματογράφου και για της πολεμικές τέχνες. Τελικά μεγαλώνοντας κατάφερε να τα συνδυάσει φέρνοντας τις ικανότητές του στις πολεμικές τέχνες στο πανί.

Ο Όσρικ Τσο έχει συμπρωταγωνιστήσει με τον Ντέιβιντ Καραντάιν και την Ντάριλ Χάνα υποδυόμενος τον "Λανγκ Χαν" στην ταινία του Φίλιπ Σπινκ με τίτλο "Kung Fu Killer" λαμβάνοντας ταυτόχρονα μέρος σε πολλές τηλεοπτικές σειρές και ταινίες. Ωστόσο αυτό που τον έκανε ευρέως γνωστό ήταν η συμμετοχή του στην ταινία του Ρόλαντ Έμεριχ, "2012".
Τεμπελοχώρα

Η Lazy Town (ισλανδικά: Latibær, Ελληνικά: Τεμπελοχώρα) είναι ένα τηλεοπτικό πρόγραμμα για παιδιά που γυρίστηκε στην Ισλανδία. Στα επεισόδια εμφανίζονται αληθινοί ηθοποιοί και κούκλες. Η σειρά πρωτοεμφανίστηκε στις ΗΠΑ στο Nick στις 16 Αυγούστου 2004 και αναμεταδίδοταν στην Ελλάδα από το Boomerang Δημιουργήθηκε από τον Μάγκνους Σέβινγκ ("Magnus Scheving"), πρωταθλητή γυμναστικής και Διευθυντή Παραγωγής της "LazyTown Entertainment", που πρωταγωνιστεί επίσης στη σειρά. Η σειρά είναι στον αέρα σε περισσότερες από 100 χώρες, και σε πάνω από δώδεκα γλώσσες. Συνολικά έχουν παραχθεί 104 επεισόδια "LazyTown".

Από το 2009, η "Lazy Town" συνεχίζει με ανεξάρτητες παραγωγές, όπως το "LazyTown Live!" (παραστάσεις με περιοδεία στο Ηνωμένο Βασίλειο, την Ιρλανδία και την Αυστραλία) και μια τηλεοπτική σειρά για μικρότερα παιδιά που ονομάζεται "LazyTown Extra."
Πτωματική Σύνοδος

Jean-Paul Laurens, ([[Ζαν Πωλ Λορένς]]) "Le Pape Formose et Étienne VII" ("Πάπας Φορμόζος και Στέφανος Ζ΄"), [[1870]]. Προσέξτε ότι ο τελευταίος αποκαλείται Στέφανος ΣΤ΄.

Η Πτωματική Σύνοδος (επίσης καλείται η Πτωματική Δίκη ή, στα Λατινικά, Synodus Horrenda) είναι το όνομα που συνήθως δίνεται στην μεταθανάτια εκκλησιαστική δίκη του Πάπα Φορμόζου, που διεξήχθη στην Βασιλική του Αγίου Ιωάννη Λατερανού στη Ρώμη κατά τη διάρκεια του Ιανουαρίου του 897.

Πριν τις διαδικασίες ξέθαψαν το πτώμα του Φορμόζου και σύμφωνα με κάποιες πηγές το κάθισαν σε ένα θρόνο, ενώ ο διάδοχος του Πάπας Στέφανος ΣΤ΄, που διηύθυνε τη δίκη, διάβασε τις κατηγορίες εναντίον του, για τις οποίες ο Φορμόζος κρίθηκε ένοχος. Η Πτωματική Σύνοδος έμεινε στην ιστορία ως ένα από τα πιο παράξενα επεισόδια του μεσαιωνικού παπισμού.
Αεροδρόμιο Λαμίας

Το Αεροδρόμιο Λαμίας βρίσκεται στο 2ο χιλιόμετρο της Παλαιάς Εθνικής Οδού Λαμίας-Άμφισσας και συγκεκριμένα διπλά από το ΤΕΙ Λαμίας. Το αεροδρόμιο ανήκει στην Πολεμική Αεροπορία και δεν έχει καμία εμπορική ή επιβατική κίνηση.

Η Αερολέσχη Φθιώτιδας το έχει ως έδρα και το χρησιμοποιεί για όλες τις δραστηριότητές της.
Πορφίριο Λόμπο

Ο Πορφίριο Λόμπο ("Porfirio Lobo Sosa", γνωστός ως "Pepe Lobo", 22 Δεκεμβρίου 1947) είναι πολιτικός και γαιοκτήμονας από την Ονδούρα, ο οποίος υπηρέτησε ως πρόεδρος της χώρας από τις 27 Ιανουαρίου 2010 ως τον Ιανουάριο του 2014. Αναδείχθηκε νικητής στις εκλογές που διεξήχθησαν το Νοέμβριο του 2009, έπειτα από την σοβαρότερη πολιτική κρίση στη χώρα εδώ και δεκαετίες.

Eκλέγεται στο Κογκρέσο από το 1990 και διετέλεσε πρόεδρος του Κογκρέσου από το 2002 ως το 2006. Διεκδίκησε το προεδρικό αξίωμα και το 2005, με αντίπαλο και τελικό νικητή το Μανουέλ Σελάγια. Υποστήριξε την ανατροπή του τελευταίου με πραξικόπημα το 2009 και την κυβέρνηση που τον αντικατέστησε με πρόεδρο τον Ρομπέρτο Μικελέτι..
Μπρυμαίρ

Ο Μπρυμαίρ ήταν ο δεύτερος μήνας του ημερολογίου που είχε καθιερώσει η γαλλική επανάσταση το 1789. Αντιστοιχούσε, περίπου, στο διάστημα από 22 Οκτώβρη μέχρι 21 Νοέμβρη του Γρηγοριανού ημερολογίου. Κάλυπτε, σχεδόν, την περίοδο που ήλιος διερχόταν από το ζώδιο του Σκορπιού.

Έγινε γνωστός στην Ελλάδα λόγω του βιβλίου του Καρλ Μαρξ: "Η 18η Μπρυμαίρ του Λουδοβίκου Βοναπάρτη"

Κατηγορία:Ημερολόγια
The Elder Scrolls

To The Elder Scrolls είναι σειρά βιντεοπαιχνιδιών δράσης ρόλων μεσαιωνικής φαντασίας. Η σειρά δημιουργήθηκε το 1994 από την αμερικανική εταιρεία Bethesda Softworks. Τα παιχνίδια της σειράς διαδραματίζονται στην αυτοκρατορία Tamriel, στον φανταστικό κόσμο Nirn"."

Τα τέσσερα κύρια και πιο γνωστά παιχνίδια της σειράς ανήκουν στην κατηγορία των παιχνιδιών δράσης ρόλων προοπτικής πρώτου προσώπου: "The Elder Scrolls: Arena" (1994), "The Elder Scrolls II: Daggerfall" (1996), "The Elder Scrolls III: Morrowind" (2002) και "The Elder Scrolls IV: Oblivion" (2006). Τα άλλα δυο παιχνίδια είναι spin-offs: το "An Elder Scrolls Legend: Battlespire" (1997) ανήκει στην ίδια κατηγορία, ενώ το "The Elder Scrolls Adventures: Redguard" (1998) στην κατηγορία των παιχνιδιών δράσης περιπέτειας. Από το 2003, η Bethesda Softworks έχει μεταφέρει τον κόσμο του "Elder Scrolls" σε φορητές ηλεκτρονικές συσκευές (κινητά τηλέφωνα κ.ά.) με τη σειρά παιχνιδιών "The Elder Scrolls Travels""."

Η σειρά χαρακτηρίζεται από τις πάρα πολλές δυνατότητες και επιλογές που προσφέρονται στον παίκτη και από τον τεράστιο κόσμο στον οποίο εξελίσσεται ο χαρακτήρας του.
Primera fila

"Primera fila" ή "1/F" τιτλοφορείται o πρώτος δίσκος ζωντανής ηχογράφησης της Μεξικάνας τραγουδίστριας Ταλία. Ηχογραφήθηκε στις 30 Ιουλίου του 2009 στο BankUnited Center στο Πανεπιστήμιο του Μαϊάμι, με τη συνοδεία διακεκριμένων μουσικών της λάτιν μουσικής και μπροστά σε ένα επιλεγμένο κοινό. Ο παραγωγός του άλμπουμ είναι ο Aureo Baqueiro. Είναι το πρώτο άλμπουμ της Ταλία που κυκλοφόρησε από την Sony Music, έπειτα από τη λήξη του συμβολαίου της με την EMI Music. Κυκλοφόρησε στις ΗΠΑ στις 2 Δεκεμβρίου, 2009, ενώ στην Ευρώπη τον Μάρτιο του 2010. Συνολικά, οι πωλήσεις του δίσκου μέχρι σήμερα έχουν ξεπεράσει τα 2 εκατομμύρια αντίτυπα. Κατόρθωσε χρυσές, πλατινένιες και πολυπλατινένιες επικυρώσεις σε ΗΠΑ, Μεξικό και Λατινική Αμερική. Στην Ελλάδα έκανε ντεμπούτο στην έκτη θέση σε πωλήσεις σύμφωνα με τον κατάλογο δίσκων της IFPI.

Θεωρείται ο πιο εμπορικός δίσκος ζωντανής ηχογράφησης από ισπανόφωνο καλλιτέχνη της τελευταίας δεκαετίας στη Λατινική Αμερική, ένας από τους εμπορικούς δίσκους της τελευταίας δεκαετίας στο Μεξικό, καθώς και ο δίσκος με τη μεγαλύτερη διάρκεια στο Amprofon Chart του Μεξικού όλων των εποχών, εφόσον παρέμεινε στο εβδομαδιαίο chart για πάνω από 165 εβδομάδες, πλησιάζοντας τη διπλά διαμαντένια επικύρωση που αντιστοιχεί σε 600.000 αντίτυπα. Πολλοί κριτικοί το θεώρησαν ως τη καλύτερη δισκογραφική δουλειά της τραγουδίστριας σε επίπεδο ερμηνείας και επιλογής κομματιών, ενώ έλαβε 4,5 στα 5 αστέρια από τους κριτικούς του AllMusic και εξαιρετικές κριτικές από το Billboard.

To 2010 μπήκε στο βιβλίο των Ρεκόρ Γκίνες ως ο πρώτος δίσκος ζωντανής ηχογράφησης (acoustic) που έλαβε διαμαντένια επικύρωση πωλήσεων στην ιστορία της μουσικής.
Παπυρολογία

Με την ονομασία Παπυρολογία, ή κατά τη γραφή «"Παπυρογραφία"», και κατά την επισταμενη έρευνα «"Παπυροδιφία"», φέρεται νεότερη φιλολογική επιστήμη που σπουδάζει γενικά τα χειρόγραφα των παπύρων που βρέθηκαν κυρίως τον προηγούμενο αιώνα στη Μέση Ανατολή και ιδιαίτερα στην Αίγυπτο, καθώς και τη συντήρηση αυτών των παπύρων.

Οι αποκαλυφθέντες πάπυροι φέρουν μεγάλη ποικιλία αρχαίων γραφών – γλωσσών όπως αρχαία αιγυπτιακή, σε διάφορα στάδια αυτής, ιερογλυφική, αραμαϊκή, εβραϊκή, ασσυριακή, περσική, κοπτική, αραβική καθώς βεβαίως και αρχαία ελληνική και λατινική.

Γενικά όμως η παπυρολογία περιορίζεται κυρίως στη σπουδή των παπύρων που είναι γραμμένοι στις δύο σημαντικότερες γλώσσες των κλασικών χρόνων, και ιδιαίτερα σ΄ αυτούς που είναι στην αρχαία ελληνική, (ελληνική παπυρογραφία), που εκ του πλήθους των φέρεται να ήταν στην εποχή τους κατά πολύ κοινότερη γλώσσα από τη λατινική (λατινική παπυρολογϊα).
Μέγαρο Τσίλλερ

Το Μέγαρο Τσίλλερ, οικοδόμημα του ώριμου νεοκλασικισμού στη νεότερη Ελλάδα, βρίσκεται στην οδό Μαυρομιχάλη 6 στην Αθήνα απέναντι από το κτίριο της Εθνικής Λυρικής Σκηνής της οδού Ακαδημίας. Ήταν η ιδιωτική κατοικία του Γερμανού αρχιτέκτονα Ερνστ (Ερνέστου) Τσίλλερ (Ernst Ziller, Όμπερλεσνιτς Σαξωνίας 1837 - Αθήνα 1923).

Τον Ιούνιο του 1876, ο Ερνστ Τσίλλερ παντρεύτηκε στη Βιέννη με την Σοφία Δούδου, κόρη του Έλληνα εμπόρου Κωνσταντίνου Δούδου από την Κοζάνη. Μετά το γάμο του εγκαταστάθηκε μόνιμα στην Ελλάδα, έγινε Έλληνας υπήκοος και έζησε στην Αθήνα επί εξήντα χρόνια, μέχρι το θάνατό του. 

Το 1882 αγόρασε οικόπεδο στο κέντρο της Αθήνας και έκτισε εκεί την ιδιωτική κατοικία του. Το νεοκλασικό κτίριο της οδού Μαυρομιχάλη κοσμείται στην εξωτερική πρόσοψη με κεραμικές κεφαλές Καρυάτιδων, ενώ στο εσωτερικό του υπάρχουν διακοσμητικά στοιχεία υψηλής ποιότητας, τοιχογραφίες, οροφογραφίες, τζάκια, μια ξυλόγλυπτη σκάλα που οδηγεί στο ανώγειο της κατοικίας. Εδώ στεγαζόταν και το αρχιτεκτονικό γραφείο του Τσίλλερ.

Η ζωγραφική διακόσμηση του μεγάρου Τσίλλερ ήταν δημιουργία του Σλοβένου ζωγράφου Γιούρι Σούμπιτς, ο οποίος είχε αναλάβει και τον εικαστικό διάκοσμο του Μεγάρου Σλήμαν "(Ιλίου Μέλαθρον)", έργο κι αυτό του Τσίλλερ.

Ο Ερνέστος Τσίλλερ, από τους κύριους εκπροσώπους της νεοκλασικής αρχιτεκτονικής στην Ελλάδα και πιστός στις επιταγές του κλασικισμού, οικοδόμησε την κατοικία του με πλούσια διακοσμητική έφεση, συνδυάζοντας ποικίλα αρχαιοπρεπή στοιχεία με τις σύγχρονες ευρωπαϊκές τάσεις.

Το μέγαρο του Τσίλλερ ήταν πόλος έλξης και σημείο αναφοράς της υψηλής κοινωνίας της Αθήνας. Ήταν περίφημες οι εσπερίδες που οργάνωνε η Σοφία Δούδου-Τσίλλερ, όπου συγκεντρώνονταν άνθρωποι της τέχνης και των γραμμάτων.

Στο μέγαρο αυτό έζησε ο Τσίλλερ με την οικογένειά του μέχρι το 1912, οπότε αγοράστηκε σε πλειστηριασμό από τον Κεφαλλονίτη τραπεζίτη, φιλότεχνο και συλλέκτη έργων τέχνης Διονύσιο Π. Λοβέρδο (1878 - 1934), προσωπικότητα της προπολεμικής Αθήνας, για να το χρησιμοποιήσει ως κατοικία του. Ένα μέρος της κατοικίας Λοβέρδου χρησιμοποιήθηκε ως μουσείο, όπου στέγασε τη συλλογή του από βυζαντινές εικόνες.

Στα τέλη της δεκαετίας του 1920, ο αρχιτέκτονας Αριστοτέλης Ζάχος (1872 - 1939), μετά από παραγγελία του Δ. Λοβέρδου, κτίζει στο βάθος της πίσω αυλής του οικήματος ένα παρεκκλήσι, ένα αρχιτεκτονικό κόσμημα με εντυπωσιακά διακοσμημένο θόλο.

Ο Τσίλλερ πέθανε στην Αθήνα στις 10 Νοεμβρίου του 1923 σε ηλικία 86 ετών και έχει ταφεί στο Α΄ Νεκροταφείο Αθηνών.

Σύμφωνα με την επιθυμία των θυγατέρων του Διονυσίου Λοβέρδου, της Μαρίας Λοβέρδου και της Ιωάννας Βασιλειάδη, το μέγαρο περιήλθε με "δωρεά εν ζωή" στην πλήρη κυριότητα του Δημοσίου, με διαχειριστή το Υπουργείο Πολιτισμού, για λογαριασμό του Βυζαντινού και Χριστιανικού Μουσείου. Το μέγαρο θα στεγάζει τη "Μεταβυζαντινή Συλλογή Λοβέρδου" και λειτουργεί ως παράρτημα του Βυζαντινού και Χριστιανικού Μουσείου Αθηνών.
Πέδρο ντε Βαλδίβια

Ο Πέδρο ντε Βαλδίβια (ισπανικά: "Pedro de Valdivia", 17 Απριλίου 1497 – 25 Δεκεμβρίου 1553) ήταν Ισπανός στρατιωτικός και εξερευνητής (κονκισταδόρος), καθώς και κατακτητής και πρώτος κυβερνήτης της σημερινής Χιλής.

Ο Βαλδίβια υπηρέτησε στον ισπανικό στρατό αρχικά σε περιοχές της, υπό ισπανικής κατοχής τότε, Ιταλίας και Φλάνδρας. Το 1532 έλαβε μέρος στις εξερευνητικές επιχειρήσεις στο σημερινό Περού της Νότιας Αμερικής, υπό τις διαταγές του Φρανσίσκο Πισάρρο και ονομάστηκε από τον Ισπανό βασιλιά Κάρολο Α΄ γενικός κυβερνήτης της περιοχής αυτής, όπως και κάθε περιοχής που θα κυρίευε νοτιότερα.

Το 1538 συνέβαλε στη συντριβή της εξέγερσης του Ισπανού Ντιέγο ντε Αλμάγρο και το 1540 κατέλαβε τη σημερινή Χιλή. Επίσης διεξήγαγε συστηματικές εξερευνητικές επιχειρήσεις στις περιοχές της Παταγονίας και των Άνδεων, και υπέταξε τις ιθαγενείς φυλές των Αραουκάνων (1546). Στη Χιλή ίδρυσε αρκετές πόλεις, όπως τη σημερινή πρωτεύουσα της χώρας, Σαντιάγο (1541).

Ο Βαλδίβια ήταν ιδιαίτερα σκληρός με τους ιθαγενείς πληθυσμούς, κάτι που επέτεινε την αντίδρασή τους. Σε συμπλοκή με τοπικές φυλές είχε οικτρό τέλος. Σύμφωνα με μια παράδοση, οι Ινδιάνοι κατασκεύασαν αυλούς με τα κόκκαλά του και κάθε χρονιά γιόρταζαν την επέτειο του θανάτου του.
Γιάννης Καλαμπόκης

Ο Γιάννης Καλαμπόκης, (Ίλιον Αττικής, 15 Αυγούστου 1978), είναι Έλληνας παλαίμαχος διεθνής καλαθοσφαιριστής που αγωνίστηκε σε πολλές ομάδες μπάσκετ της Α1 Εθνικής κατηγορίας. Αγωνιζόταν στις θέσεις του πλέι μέικερ και του σούτινγκ γκαρντ. Από το 2016 ξεκίνησε την προπονητική του σταδιοδρομία και σήμερα είναι προπονητής στην Δάφνη Δαφνίου.
Καταρράκτες του Νιαγάρα

Οι Καταρράκτες του Νιαγάρα () είναι σύμπλεγμα καταρρακτών του ποταμού Νιαγάρα, στα σύνορα μεταξύ της Καναδικής επαρχίας του Οντάριο και της Αμερικανικής πολιτείας της Νέας Υόρκης. Βρίσκονται 17 μίλια (27 χλμ) βόρεια-βορειοδυτικά του Μπάφαλο και 75 μίλια (120 χλμ) Νότιο-νοτιοανατολικά του Τορόντο, μεταξύ των δύο πόλεων με το ίδιο όνομα, Ναϊάγκρα Φολς του Οντάριο και Ναϊάγκρα Φολς της Νέας Υόρκης.

Οι καταρράκτες του Νιαγάρα αποτελούνται από δύο μεγάλα τμήματα που χωρίζονται από το νησί Goat : οι καταρράκτες Horseshoe, η πλειονότητα των οποίων βρίσκεται στην Καναδική πλευρά των συνόρων, και των Americans Falls στην Αμερικανική πλευρά. Οι μικρότεροι Bridal Veil Falls βρίσκονται επίσης στην αμερικανική πλευρά, αλλά διαχωρίζονται από τους άλλους με το νησί Luna.

Οι καταρράκτες του Νιαγάρα σχηματίστηκαν όταν υποχώρησαν οι παγετώνες στο τέλος της περιόδου Wisconsin (τελευταία εποχή των πάγων), και το νερό από τις νεοσυσταθείσες Μεγάλες Λίμνες δημιούργησε ένα δρόμο μέσα από τους κρημνούς της περιοχής προς τον Ατλαντικό Ωκεανό. Ενώ δεν είναι εξαιρετικά μεγάλοι σε ύψος, οι καταρράκτες του Νιαγάρα έχουν μεγάλο πλάτος. Περισσότερο από 6 εκατομμύρια κυβικά πόδια (168.000 m³) νερού πέφτουν κάθε λεπτό κατά την περίοδο της υψηλής ροής, και σχεδόν 4 εκατομμύρια κυβικά πόδια (110.000 m³) κατά μέσο όρο. Είναι οι πιο ισχυροί καταρράκτες στη Βόρεια Αμερική..

Είναι φημισμένοι τόσο για την ομορφιά τους όσο και ως πολύτιμη πηγή υδροηλεκτρικής ενέργειας.
Σταμάτης Βουρδαμής

Ο Σταμάτης Βουρδαμής (γενν. Καισαριανή 1941) είναι Έλληνας παλαίμαχος ποδοσφαιριστής, ο οποίος αγωνιζόταν ως επιθετικός. Αγωνίστηκε κυριότερα σε επίπεδο Α' Εθνικής και Β' Εθνικής και το όνομά του είναι άρρηκτα συνδεδεμένο με αυτό του Εθνικού Αστέρα Καισαριανής, από τον οποίο και αναδείχθηκε και αυτό της Προοδευτικής, με τη φανέλα της οποίας διακρίθηκε.
Κυνόγναθος

Ο Κυνόγναθος ήταν ένα σαρκοφάγο κυνοδόντιο μήκους ενός μέτρου του κατώτερου τριασικού. Ήταν ένα από τα πιο θηλαστικόμορφα Συναψιδωτό, μέλος της ομάδας των ευκυνοδόντιων. Απολιθώματά του, που βρέθηκαν στην Ανταρκτική, την Κίνα, τη Νότια Αμερική και τη Νότια Αφρική.
Λυστρόσαυρος

Ο Λυστρόσαυρος είναι γένος δικυνόδοντου θηριαψιδωτού που έζησε στο της Πέρμιας και Τριασσικής περιόδου πρiν 250 εκατομμύρια χρόνια, στις περιοχές που σήμερα είναι η Ανταρκτική, η Ινδία και η Νότια Αφρική. Προς το παρόν αναγνωρίζονται μόνο τέσσερα έως έξι είδη.
Βουπρήστης

Η Βουπρήστης ("Buprestis") είναι γένος εντόμων της τάξης των κολεοπτέρων και της οικογένειας των Buprestidae. Το γένος "Buprestis" περιλαμβάνει στην Ευρώπη 14 είδη. Παγκοσμίως αναφέρονται περίπου 50 ονόματα ειδών, αλλά αυτά περιλαμβάνουν και συνώνυμα και όχι εξακριβωμένα ονόματα. Από τα ευρωπαϊκά είδη απαντώνται οκτώ στην Ελλάδα, δηλαδή τα είδη: 
*"B. cupressi" Germar 1817
*"B. dalmatina" Mannerheim 1837
*"B. haemorrhoidalis" Herbst 1780
*"B. humeralis" Klug 1829
*"B. novemmaculata" Linné 1767
*"B. rustica" Linné 1758
*"B. octoguttata" Linné 1758
*"B. splendens" Fabricius 1774 
Το γένος δίνει την όνομά του σε ολόκληρη την οικογένεια των Buprestidae. Πιθανότατα έλκει το όνομά του από την αρχαία ελληνική, καθώς οι βόες (βόδια) πρήζονταν όταν το έτρωγαν.
Balkanatolia

Οι Balkanatolia είναι ελληνικό μουσικό συγκρότημα που ιδρύθηκε το 1995 στην Κομοτηνή. Αρχικά, αποτελούνταν από τρία μέλη και είχε το όνομα Deishim. Από το 1996 μέχρι το 2001 συνεργάστηκαν με τον Θανάση Γκαϊφύλλια δίνοντας συναυλίες στην Ελλάδα και στην Τουρκία. Κατά την διάρκεια της συνεργασίας με τον Γκαϊφύλλια κυκλοφόρησαν το δίγλωσσο (ελληνικά-τουρκικά) CD single "Το τραγούδι της Τιμής". O Χαλήλ Μουσταφά και ο βιολιστής Μεχμέτ Μουσταφά το καλοκαίρι του 2004 συμμετείχαν στο αφιέρωμα Μεσογειακής παραδοσιακής μουσικής "Μεσόγειος" όπου διοργάνωσε ο Γιώργος Νταλάρας όπου και ηχογραφήθηκε στο Ωδείο Ηρώδου του Αττικού και ο ομότιτλος δίσκος. Η σύνθεση του συγκροτήματος απαρτίζεται κυρίως από ελληνόφωνους και τουρκόφωνους μουσικούς από την περιοχή της Ροδόπης.
Κοτυλόρυγχος

Ο Κοτυλόρυγχος ήταν ένα μεγάλο θηλαστικόμορφο ερπετό (ή πιο σωστά συναψιδωτό) που έζησε στο νότιο μέρος αυτού που σήμερα είναι η Βόρεια Αμερική στην αρχή και το μέσο της πέρμιας περιόδου, πριν 265 εκατομμύρια χρόνια. Ο "κοτυλόρυνχος" είναι ένα από τα πιο γνωστά συναψίδια της οικογένειας κασείδες, που στην τάξη των πελυκοσαύριων. Οι κοτυλόσαυροι ήταν οι μεγαλύτεροι πελυκόσαυροι και χερσαία φυτοφάγα όταν ζούσαν με μήκος μέχρι 6 μέτρα και βάρος 2 τόνους, και χάρις στο μέγεθός τους δεν φοβόντουσαν κανένα σαρκοφάγο. Είχε δυσανάλογα μικρό κεφάλι και σχήμα βαρελιού.
Γωνιακή επιτάχυνση

Γωνιακή επιτάχυνση ονομάζουμε τον ρυθμό μεταβολής της γωνιακής ταχύτητας ενός σώματος. Μετράται σε ακτίνια ανά δευτερόλεπτα στο τετράγωνο (Για το S.I. η μονάδα formula_1 έχει τις ίδιες φυσικές διαστάσεις με την formula_2). Συμβολίζεται διεθνώς με το ελληνικό γράμμα formula_3.
Βασίλης Μωραϊτέλης

Ο Βασίλης Μωραϊτέλης (γεν. 1950;) είναι Έλληνας παλαίμαχος ποδοσφαιριστής, που αγωνιζόταν ως ανασταλτικός μέσος τη δεκαετία του ’70. Υπήρξε διεθνής με την Εθνική Ελπίδων και με σημαντικές διακρίσεις κατά τη διάρκεια της θητείας του στον Πανιώνιο.
Νότια Αυστραλία

Η Νότια Αυστραλία (αγγλικά: "South Australia") είναι μία από τις αποικίες-πολιτείες της Κοινοπολιτείας της Αυστραλίας. Συνορεύει με τη Βόρεια Επικράτεια στα βόρεια, με τη Βικτώρια και τη Νέα Νότια Ουαλία στα ανατολικά και με τη Δυτική Αυστραλία και βρέχεται από το Νότιο ωκεανό. Έχει έκταση 984.321 τ.χλμ. και πληθυσμό 1.742.700 κατοίκους (εκτίμηση 2018). Η πρωτεύουσα Αδελαΐδα συγκεντρώνει το 70,3% των κατοίκων της αποικίας (1.158.259 κ.). Καμία άλλη πόλη της Νότιας Αυστραλίας δε ξεπερνάει τους 25.000 κ. σε πληθυσμό. Υπάρχουν 5 πανεπιστήμια (3 κρατικά, 2 ιδιωτικά). Η αποικία παράγει κρέας, μαλλί, κρασί, σιτηρά, δέρμα, μέταλλα, μηχανές και βιομηχανικά προϊόντα, όπως και πετρελαιοειδή.
Η Νότια Αυστραλία έχει πολίτευμα Συνταγματική Μοναρχία, με ανώτατο άρχοντα τον εκάστοτε Μονάρχη της Μεγάλης Βρετανίας (από το 1953 την Ελισάβετ Β΄) και κυβερνάται από το Κοινοβούλιο της, τον Πρωθυπουργό της (από τις 19 Μαρτίου 2018 ο Στίβεν Μάρσαλ, Φιλελεύθερος) και τον Κυβερνήτη της, που αντιπροσωπεύει τη Μοναρχία (από την 1η Σεπτεμβρίου του 2014 ο Χιέου βαν Λε).
Γιόζο Κριζάνοβιτς

Ο Γιόζο Κριζάνοβιτς (Jozo Križanović, 28 Ιουλίου 1944 – 2 Δεκεμβρίου 2009) ήταν Κροάτης πολιτικός από τη Βοσνία και Ερζεγοβίνη. Υπήρξε επικεφαλής της προεδρίας από το Μάρτιο του 2001 ως τις 5 Οκτωβρίου του 2002.
Κάθριν Άστον

-->
Η Βαρώνη Άστον με την Υπουργό Εξωτερικών των Ηνωμένων Πολιτειών, [[Χίλαρι Κλίντον]] 
H Κάθριν Άστον ("Catherine Margaret Ashton", 20 Μαρτίου 1956) είναι Βρετανίδα πολιτικός,ενώ ήταν εκπρόσωπος της Ευρωπαϊκής Ένωσης για θέματα εξωτερικής πολιτικής και ασφάλειας από το 2009, όταν τέθηκε σε ισχύ η Συνθήκη της Λισαβόνας. και επίτροπος για θέματα εμπορίου και από το 1999 μέλος της Βουλής των Λόρδων. Είναι μέλος του Εργατικού Κόμματος.
Şalom

H Şalom (Εβραϊκά: "שָׁלוֹם" "Σαλόμ", Ελληνικά: "Ειρήνη") είναι εβδομαδιαία Τουρκική εφημερίδα που εκδίδεται στην Κωνσταντινούπολη στα Τουρκικά και στα (μία σελίδα) Λαντίνο. Ιδρύθηκε στις 29 Οκτωβρίου 1947 από τον δημοσιογράφο Αβραμ Λεόν (Avram Leyon). Έχει την έδρα της στην Κωνσταντινούπολη. Διευθυντής είναι ο Γιάκούμπ Βαρόκας (Yakup Barokas) και εκδότης ο Ίβο Μόλινaς (İvo Molinas). Βγαίνει κάθε Τετάρτη. Από το 2005 η κυκλοφορία της κυμαίνεται γύρω στα 5.000 φύλλα.
Κωνσταντής Κολοκοτρώνης

Ο Κωνσταντής Κολοκοτρώνης (1745 - 19 Ιουλίου 1780) ήταν ο πατέρας της ηγετικής φυσιογνωμίας της Ελληνικής Επανάστασης του 1821 Θεόδωρου Κολοκοτρώνη, αλλά και μια από τις σπουδαιότερες ιστορικές φυσιογνωμίες των αρματολών στον προεπαναστατικό αγώνα.
Ισίδωρος ο Μιλήσιος

O Ισίδωρος ο Μιλήσιος (Μίλητος, 442 μ.Χ. - 537 μ.Χ.) ήταν Έλληνας Μικρασιάτης μαθηματικός, μηχανικός και αρχιτέκτονας. Ως βασικός συνεργάτης του Ανθεμίου από τις Τράλλεις, συμμετείχε στην ανοικοδόμηση του ναού της Αγίας Σοφίας στην Κωνσταντινούπολη, έχοντας μεγάλη συμβολή στην εκπόνηση και υλοποίηση των αρχιτεκτονικών σχεδίων. Πιθανότατα, συμμετείχε στην κατασκευή και άλλων έργων επί αυτοκράτορος Ιουστινιανού Α', όπως και στην επίβλεψη αντιπλημμυρικών και οχυρωματικών έργων.

Σημαντική ήταν η συμβολή του στα μαθηματικά, κυρίως μέσα από τη διάδοση κειμένων του Ευκλείδη και του Αρχιμήδη. Σε αυτόν οφείλεται η συλλογή και η διάδοση των σχολίων του Ευτόχιου πάνω σε έργα του Αρχιμήδη και του Απολλώνιου. Δημιούργησε μια αξιόλογη συλλογή με έργα του Αρχιμήδη, η οποία ολοκληρώθηκε κατά τον 9ο αι. από τον Λέοντα. Συνέθεσε επίσης σύγγραμμα που διαπραγματευόταν το έργο του Ήρωνα "Περί καμαρικών". Ο ίδιος ήταν δάσκαλος των μαθηματικών, αλλά και ιδρυτής σχολής μηχανικών. Σύμφωνα με τον Ευτόχιο, ο Ισίδωρος ήταν επίσης εφευρέτης οργάνου, σε μορφή διαβήτη, για τη χάραξη παραβολών.
Υπέροχο Τίποτα

Το Υπέροχο Τίποτα είναι μουσικό άλμπουμ των Γιάννη Αγγελάκα και Γιώργου Καρρά. Ηχογραφήθηκε τον Απρίλιο τον 1993 στη Θεσσαλονίκη και είναι πειραματική μουσική του Γιώργου Καρρά σε στίχους του Γιάννη Αγγελάκα. Στην ηχογράφηση συμμετέχουν ο Γιώργος Χριστιανάκης (πλήκτρα, πιάνο, κρουστά) ο οποίος έκανε και την παραγωγή, ο Ηρακλής Βαβάτσικας (ακορντεόν, μπαντονεόν), ο Μπάμπης Παπαδόπουλος (κιθάρα), ο Γιώργος Τόλιος (τύμπανα), ο Ευγένιος Πολίτης (κοντραμπάσο), Απόστολος Χανδράκης (τσέλο), και ο Δημήτρης Χανδράκης (βιολί). Κυκλοφόρησε σε βινύλιο και αργότερα, όταν κυκλοφόρησε σε CD, προστέθηκαν τέσσερα μουσικά κομμάτια από την μουσική που έγραψαν οι Τρύπες για την ταινία "Η εποχή των δολοφόνων" του Νίκου Γραμματικού. Το κομμάτι "Μια Εποχή στην Κόλαση" είναι μελοποίηση του ομώνυμου ποιήματος του Γάλλου ποιητή Αρθούρου Ρεμπώ και το "Σημαίνοντας θάνατο" του Αγγλο-Αμερικάνου ποιητή T.S. Eliot.
Τζίμι Χιλ

Ο Τζίμι Χιλ ("James William Thomas "Jimmy" Hill", 22 Ιουλίου 1928 - 19 Δεκεμβρίου 2015) ήταν προσωπικότητα του αγγλικού ποδοσφαίρου. Ο Χιλ έγινε ιδιαίτερα γνωστός ως ο άνθρωπος που πρότεινε το σύστημα των τριών βαθμών για κάθε νίκη.
Ιακωβιανή εποχή

H Iακωβιανή εποχή αναφέρεται στην περίοδο της Αγγλικής και Σκωτικής ιστορίας που συμπίπτει με την βασιλεία του Βασιλιά Ιάκωβου Α' (1603- 1625) της Αγγλίας, ο οποίος ήταν επίσης ο Ιάκωβος ΣΤ' της Σκωτίας. Η Ιακωβιανή εποχή διαδέχεται την Ελισαβετιανή εποχή και προηγείται της Καρολίνειας εποχής και συγκεκριμένα παρουσιάζει ένα στιλ αρχιτεκτονικής, οπτικής τέχνης, διακοσμητικών τεχνών, και λογοτεχνίας, το οποίο κυριαρχεί αυτή την περίοδο.

Η λέξη "Ιακωβιανός" προέρχεται από την εβραϊκή λέξη Ιακώβ, που είναι η αυθεντική μορφή του αγγλικού ονόματος "James".
Κριμαϊκός Πόλεμος

Ο Κριμαϊκός Πόλεμος (Οκτώβριος 1853 - Φεβρουάριος 1856) υπήρξε η ένοπλη σύγκρουση μεταξύ της Ρωσικής Αυτοκρατορίας από τη μία πλευρά και των συμμαχικών δυνάμεων της Βρετανικής Αυτοκρατορίας, της Γαλλικής Αυτοκρατορίας, της Οθωμανικής Αυτοκρατορίας και του Βασιλείου της Σαρδηνίας από την άλλη πλευρά. Η σύρραξη, η οποία υπήρξε ιδιαίτερα αιματηρή και στην οποία έλαβαν μέρος οι μεγαλύτερες ευρωπαϊκές δυνάμεις της εποχής, υπήρξε το αποτέλεσμα ενός μακρόχρονου ανταγωνισμού συμφερόντων ανάμεσα στις κύριες ευρωπαϊκές δυνάμεις, για επιρροή και εκμετάλλευση των ανατολικών εδαφών της παραπαίουσας Οθωμανικής Αυτοκρατορίας. Οι περισσότερες μάχες έλαβαν χώρα στη χερσόνησο της Κριμαίας, όμως πραγματοποιήθηκαν και μικρότερης έντασης εκστρατείες στη δυτική Ανατολία, τον Καύκασο, τη Βαλτική Θάλασσα, τη Λευκή Θάλασσα και τον Ειρηνικό Ωκεανό.

Ο πόλεμος έμεινε γνωστός στη ρωσική ιστοριογραφία ως "Ανατολικός Πόλεμος" (ρωσικά: Восточная война, βαστότσναγια βαϊνά), ενώ στη Βρετανία τον καιρό εκείνο αναφερόταν ως "Ρωσικός Πόλεμος". 

Έχει μείνει στην ιστορία ως πόλεμος σφαλμάτων εφοδιαστικής και στρατηγικής φύσεως, καθώς και για το περίφημα ποίημα "Η επέλαση της Ελαφράς Ταξιαρχίας" του Τένισον. Από άποψη τεχνολογίας ήταν ο πρώτος που εισήγαγε μεγάλο αριθμό τεχνολογικών καινοτομιών. Συγκεκριμένα, ήταν η πρώτη σύρραξη όπου οι αντιμαχόμενοι έκαναν εκτεταμένη χρήση σε τακτικό επίπεδο του σιδηροδρόμου και του τηλέγραφου. Είναι επίσης διάσημος από την εργασία της Φλόρενς Νάιτινγκεϊλ και της Μέρι Σίκολ, οι οποίες εφήρμοσαν νεωτερικές νοσηλευτικές πρακτικές που έσωσαν πολλούς Βρετανούς τραυματίες. Τέλος, ήταν η πρώτη φορά που ένας πόλεμος καταγράφηκε λεπτομερώς από τα Μέσα Μαζικής Ενημέρωσης της εποχής.
Eurythyrea

Η Eurythyrea είναι γένος εντόμων της τάξης των κολεοπτέρων και της οικογένειας των Buprestidae. Το γένος "Eurythyrea" περιλαμβάνει στην Ευρώπη τέσσερα είδη. Παγκοσμίως αναφέρονται έξι είδη. Τα ευρωπαϊκά είδη είναι η "E. aurata" (Pallas 1776), η "E. austriaca" (Linné 1767) η "E. quercus" (Herbst 1780) και η "E. micans" (Fabricius 1794).
Σχετικά με τον ερευνητή που έκανε την ταυτοποίηση του γένους, οι ειδικοί διαφωνούν. Αναφέρονται ο Dejean, 1833 ή ο Lacordaire, 1835.
Ντόρις Λόιτχαρτ

Η Ντόρις Λόιτχαρτ ("Doris Leuthard", 10 Απριλίου 1963) είναι Ελβετίδα πολιτικός και δικηγόρος, Πρόεδρος της Ελβετικής Συνομοσπονδίας από την 1η Ιανουαρίου 2017. Υπηρέτησε ως αντιπρόεδρος το 2016 και ως πρόεδρος της Ελβετικής Συνομοσπονδίας για το 2010. Είναι γερμανόφωνη και ανήκει στο Χριστιανοδημοκρατικό Λαϊκό Κόμμα.
Κοπιαπό

Το Κοπιαπό (ισπανικά: Copiapó) είναι πόλη της Χιλής και πρωτεύουσα της περιφέρειας Ατακάμα, με πληθυσμό 129.091 κατοίκους (2002). Βρίσκεται 800 χλμ. βόρεια της πρωτεύουσας Σαντιάγο. Η πόλη είναι χτισμένη στην κοιλάδα του ποταμού Κοπιατό, ο οποίος διασχίζει την πόλη. Το Κοπιατό περιτρυγυρίζεται από την έρημο Ατακάμα.

Η πόλη ιδρύθηκε το 1744. Πριν την προσάρτηση της Αντοφαγάστας και του Ικίκε κατά τον Πόλεμο του Ειρηνικού, ήταν η βορειότερη πόλη της Χιλής. Ιστορικά, η οικονομία του Κοπιαπό στηρίζονταν στα ορυχεία της περιοχής, καθώς συναντόνται πλούσια κοιτάσματα αργύρου, χαλκού, αλοτριχίτη και κοπιαπίτη.
Εμμανουήλ Τζάνες

Ο Εμμανουήλ Τζάνες (Ρέθυμνο, 1610 - Βενετία, 28 Μαρτίου 1690), ο επιλεγόμενος και Μπουνιαλής, ήταν Έλληνας ζωγράφος της Αναγέννησης και, μαζί με το Θεόδωρο Πουλάκη, ο σημαντικότερος Κρητικός αγιογράφος του δεύτερου μισού του 17ου αιώνα.
944 Ιδαλγός

Ο 944 Ιδαλγός (ισπανικά: Hidalgo) ή Ιδάλγο είναι ένας αστεροειδής με πολύ ασυνήθιστη τροχιά: έχει τη μεγαλύτερη περίοδο περιφοράς (13,77 γήινα χρόνια) από κάθε άλλο αστεροειδή της Κύριας Ζώνης των αστεροειδών. Ανακαλύφθηκε από τον Γερμανό αστρονόμο Βάλτερ Μπάαντε στις 31 Οκτωβρίου 1920 με παρατηρήσεις από το Μπέργκεντορφ του Αμβούργου, και πήρε το όνομά του από τον Μεξικανό ιερέα και επαναστάτη Μιγκέλ Ιδάλγο ι Κοστίγια, ο οποίος ανεκήρυξε την ανεξαρτησία του Μεξικού το 1810: Γερμανοί αστρονόμοι που είχαν ταξιδέψει στο Μεξικό για να παρατηρήσουν την ολική έκλειψη Ηλίου της 10ης Σεπτεμβρίου 1923 έγιναν δεκτοί σε ακρόαση από τον Πρόεδρο της χώρας Αλβάρο Ομπρεγόν. Σε αυτή τη συνάντηση είχαν την ιδέα και ζήτησαν την άδειά του να βαφτίσουν τον αστεροειδή προς τιμή του Ιδάλγο ι Κοστίγια.
Μαπούτσε

thumb|200px|Γυναίκες Μαπούτσε κατά τη διάρκεια παραδοσιακής τελετής.
Οι Μαπούτσε (ισπ. "Los mapuches"), επίσης γνωστοί ως Αραουκάνοι, είναι ιθαγενής φυλή που κατοικεί σε περιοχές της κεντρικής, νότιας Χιλής, καθώς και της νοτιοδυτικής Αργεντινής, συμπεριλαμβνομένου και σημεία της σημερινής Παταγονίας. Οι ίδιοι αποκαλούνται 'Μαπούτσε', ενώ την ονομασία 'Αραουκάνοι' την έλαβαν από τους Ισπανούς αποίκους τον 16ο αιώνα. Κάποτε η επιρροή τους επεκτεινόταν από τον ποταμό Ακονκάγκουα μέχρι το Χιλιανό Αρχιπέλαγος και επεκτάθηκε αργότερα ανατολικότερα μέχρι την αργεντίνικη πάμ-πα( λέξη της γλώσσας Κέτσουα που σημαίνει πεδιάδα). Σήμερα αποτελούν το 9% του πληθυσμού της Χιλής και το 80% από τους ινδιάνους που ζουν στην Χιλή. Είναι συγκεντρωμένοι κυρίως στην περιφέρεια της Αραουκανίας. Πολλοί όμως μεταναστεύουν στο Σαντιάγο για οικονομικούς λόγους. Συνολικά αριθμούν ένα εκατομμύριο άτομα.

Κατά την προκολομβιανή περίοδο ήρθαν αντιμέτωποι με τους Ίνκας, από τον βορρά, οι οποίοι απέτυχαν με αλλεπάλληλες προσπάθειες να κατακτήσουν την γη τους. Αργότερα, οι Ισπανοί κονκισταδόροι, από τον 16ο αιώνα, αντιμετώπισαν τρομερές δυσκολίες στην προσπάθειά τους να τους υποτάξουν. Το 1553 αποτυχημένες ισπανικές επιθέσεις κατέληξαν στο θάνατο του Πέδρο ντε Βαλδίβια και στην καταστροφή πολλών βασικών αποικιακών οικισμών.

Οι Μαπούτσε δεν καταλήφθηκαν από τους Ισπανούς και παρέμειναν ανεξάρτητοι ως το 1883, οπότε και έγιναν τμήμα του κράτους της Χιλής. Κατά την περίοδο της δικτατορίας του Αουγούστο Πινοσέτ πραγματοποιήθηκαν μαζικές διώξεις εναντίον τους. 

Οι γλώσσες των Μαπούτσε ομιλούνται κυρίως στην Χιλή και σε λιγότερο βαθμό στην Αργεντινή. Τα δύο κύρια παρακλάδια είναι η Ουιγίτσε (Huilliche) και η Μαπουντούνγκουν (Mapudungun). 

Κύριος λόγος ρήξης των Μαπούτσε με την σημερινή κυβέρνηση της Χιλής είναι η διανομή της γης που παλιότερα εκμεταλλεύονταν.
Ρεξ

Άγαλμα του Ρεξ στη [[Μπιέλσκο Μπάλα]]
Ρεξ (Reksio στα Πολωνικά) είναι ο τίτλος πολωνικής σειράς κινουμένων σχεδίων.

Ο κεντρικός χαρακτήρας ήταν ένας σκύλος, που δημιουργήθηκε από το σκηνοθέτη και σεναριογράφο Lechosław Marszałek, ενώ τη μουσική έγραφε ο Zenon Kowalowski. Ήταν μια παραγωγή των Στούντιο Κινουμένων Σχεδίων του Bielsko-Biała. Δημιουργήθηκαν συνολικά 65 επεισόδια από το 1967 μέχρι το 1990.

Κεντρικό ήρωας, το αξιαγάπητο κουτάβι ονόματι Ρεξ, που μπλέκει σε περιπέτειες με τα ζώα-φίλους του, κότες, γάτες, άλλους σκύλους και τους ιδιοκτήτες τους. Τα επεισόδια δεν έχουν διαλόγους(ακριβώς όπως η "παράλληλη" πολωνική σειρά Μπόλεκ και Λόλεκ), πάρα μόνο επιφωνήματα και ηχητικά εφέ, ενώ το σχέδιο είναι απλό αλλά πολύ παραστατικό.
Φρανσέσκ Μπισέντ

Ο Φρανσέσκ Μπισέντ ("Francesch Vicent", Σεγόρβε, 1450 — Σεγόβια, γύρω στο 1512) ήταν βαλενθιανός συγγραφέας, ο οποίος έγραψε το πρώτο βιβλίο με κανόνες στο σκάκι (στα καταλανικά), με την ονομασία "Llibre dels jochs partits dels schacs en nombre de 100", που εκδόθηκε στη Βαλένθια στις 15 Μαΐου 1495. Δεν έχει διασωθεί κανένα αντίτυπο από το έργο εκείνο. Ο Μπισέντ έφυγε από τη Βαλένθια και εγκαταστάθηκε στην Ιταλία, εξαιτίας των προβλημάτων που αντιμετώπισε με την Ιερά Εξέταση.
Φίλων Αρίας

Ο Φίλων Αρίας (πραγματικό ονοματεπώνυμο Θεόφιλος Αριστόπουλος 14 Αυγούστου 1915 - 13 Φεβρουαρίου 1994) ήταν Έλληνας κονφερανσιέ, ζωγράφος, ποιητής και στιχουργός. Μεσουράνησε τις δεκαετίες του ' 40 και του ' 50. Προερχόταν από τη Μάντρα του Αττίκ και ήταν συνεχιστής του. Στα μέσα της δεκαετίας του ' 40 είχε θίασο μαζί με τον Γιώργο Οικονομίδη, στον οποίο μετείχαν και πολλοί γνωστοί κωμικοί, όπως ο Γιάννης Σπαρίδης. Έγραψε πολύ γνωστά τραγούδια, όπως το "Ένας φίλος ήρθε απόψε απ’ τα παλιά". Σε συνεργασία με τον Τώνη Μαρούδα έγραψε το τραγούδι "Μας φτάνει μόνο ένα κύμα στο ακρογιάλι". Απεβίωσε σε ηλικία 78 ετών στις 13 Φεβρουαρίου 1994 και κηδεύτηκε στη Ραφήνα. Απέκτησε ένα γιο, το σκηνοθέτη Κώστα Αριστόπουλο και μία κόρη, την τραγουδίστρια Μαρία Αριστοπούλου. Σύζυγός του υπήρξε η ηθοποιός και τραγουδίστρια Μαρία Γκόπη, αδελφή του επίσης ηθοποιού Βασίλη Γκόπη.
Μανώλης Μητσιάς

Ο Μανώλης Μητσιάς (Δουμπιά Χαλκιδικής, 26 Φεβρουαρίου 1946) είναι Έλληνας τραγουδιστής.
Βάσος Ανδριανός

Ο Βάσος Ανδριανός, ή Αδριανός (γεννήθηκε ως Βασίλης Παπαδόπουλος, 7 Ιουνίου 1943 – 21 Δεκεμβρίου 1999), ήταν Έλληνας ηθοποιός, ο οποίος έγινε γνωστός από τον χαρακτηριστικό του ρόλο στην τηλεοπτική σειρά της δεκαετίας του 1970 "Μεθοριακός σταθμός".
Χρήστος Κίττας

Ο Χρήστος Κίττας (1946) είναι Έλληνας καθηγητής Ιατρικής, πρώην πρύτανης του Πανεπιστημίου Αθηνών και πρώην υπηρεσιακός Υπουργός Υγείας και Κοινωνικής Αλληλεγγύης.
Julodis

Η Julodis είναι γένος εντόμων της τάξης των κολεοπτέρων και της οικογένειας των "Βουπρηστιδών". Τα είδη του γένους "Julodis" μπορεί να χωρίζονται σε δυο ομάδες. Τα είδη της μιας ομάδας συναντούμε στη Νότια Αφρική, τα είδη της άλλης ομάδας ζουν στην Παλαιαρκτική ζώνη και γειτονικές περιοχές. Από την Νότια Αφρική είναι γνωστά περίπου 30 είδη. Στην παλαιοαρκτική ομάδα ανήκουν περίπου 50 είδη και πολλά υποείδη. Στην Ευρώπη συναντούμε έξι είδη, στην Ελλάδα την "J. ehrenbergii" και την "J. pubescens". Στη Κρήτη η "J. pubescens pubescens", Olivier 1790 της υπόλοιπης Ελλάδας αντικαθίσταται από την "J. pubescens yveni" Mannerheim 1837.
Λουί Ρουαγκασόρε

O Πρίγκιπας Λουί Ρουαγκασόρε (Louis Rwagasore, 10 Ιανουαρίου 1932-13 Οκτωβρίου 1961) ήταν εθνικιστής πολιτικός από το Μπουρούντι. Χρημάτισε πρωθυπουργός της χώρας μόλις για έναν μήνα, από το Σεπτέμβριο του 1961 ως τη δολοφονία του. Ανήκε στη φυλή Τούτσι.
Απόστολος Φίλης

Ο Απόστολος Φίλης (γεν. 1949) είναι Έλληνας παλαίμαχος ποδοσφαιριστής, που αγωνιζόταν ως τερματοφύλακας τη δεκαετία του ’70. Υπήρξε διεθνής με την Εθνική Ελπίδων και με μακροχρόνια παρουσία κάτω από τα δοκάρια του Πανιωνίου. Έχει ύψος 1,83 μ. και όταν αγωνιζόταν είχε βάρος 80 κ.
Λιονέλ Μέσι

Ο Λιονέλ Αντρές Μέσι Κουτσιτίνι (ισπανικά: "Lionel Andrés Messi Cuccittini", γεννήθηκε 24 Ιουνίου 1987), γνωστός ως Λιονέλ Μέσι, είναι Αργεντινός διεθνής ποδοσφαιριστής, ο οποίος αγωνίζεται ως επιθετικός με την Μπαρτσελόνα και την εθνική Αργεντινής. Συχνά θεωρείται ως ο κορυφαίος ποδοσφαιριστής του 21ου αιώνα και ένας από τους καλύτερους του αθλήματος όλων των εποχών. 

Ο Μέσι είναι πρώτος σκόρερ στην ιστορία της Πριμέρα Ντιβισιόν και δεύτερος καλύτερος σκόρερ του Τσάμπιονς Λιγκ, διοργάνωση στην οποία έχει τερματίσει πρώτος σκόρερ τέσσερις συνεχόμενες σεζόν, όντας συχνά και σε ρόλο πλεϊ-μέικερ.

Αγωνιζόταν με την Νιούελς Ολντ Μπόις στην Αργεντινή προτού μετακομίσει στην Ευρώπη για λογαριασμό της Μπαρτσελόνα σε ηλικία 13 ετών. Μεταξύ των αρκετών τίτλων που έχει κατακτήσει, περιλαμβάνονται τέσσερα Τσάμπιονς Λιγκ, δέκα Πρωταθλήματα Ισπανίας, τρία Ευρωπαϊκά Σούπερ Καπ, τρία Παγκόσμια Κύπελλα Συλλόγων, ένα χρυσό Ολυμπιακό μετάλλιο και ένα Παγκόσμιο Κύπελλο Κ-20. Είναι έτσι ο ποδοσφαιριστής με τους περισσότερους τίτλους στην ιστορία της Μπαρτσελόνα (35) και ένας από τους κορυφαίους σε όλη την ποδοσφαιρική ιστορία (37 τίτλοι έως το Μάιο του 2021).

Είναι ο παίκτης στην ιστορία με τον μεγαλύτερο αριθμό βραβείων της IFFHS καθώς και ο μοναδικός παίκτης που έχει κερδίσει βραβεία της IFFHS σε τέσσερις διαφορετικές κατηγορίες, Ανακηρύχτηκε επίσημα από την IFFHS ως ο κορυφαίος ποδοσφαιριστής του κόσμου για την περασμένη δεκαετία (2011–2020). Έχει ανακηρυχθεί επίσης καλύτερος παίκτης στην ιστορία του Τσάμπιονς Λιγκ τα τελευταία 20 χρόνια από την ΟΥΕΦΑ. Έχοντας λάβει 6 φορές τον τίτλο του κορυφαίου παίκτη της χρονιάς στον κόσμο από τη ΦΙΦΑ (συνεχόμενες 2009 με 2012, το 2015 και το 2019), 6 φορές τον τίτλο του κορυφαίου σκόρερ της χρονιάς στην Ευρώπη (Χρυσό Παπούτσι), άλλες δύο τον τίτλο του κορυφαίου παίκτη για την Ευρώπη της ΟΥΕΦΑ (2009 και 2015), από μία δε του πολυτιμότερου σε Παγκόσμιο Κύπελλο (2014) και Κόπα Αμέρικα (2015), ο Μέσι είναι ο ποδοσφαιριστής με τις περισσότερες ατομικές διακρίσεις στην ιστορία του αθλήματος. Έχει σημειώσει περισσότερα από 750 γκολ σε επίσημους αγώνες (κατάλογος ποδοσφαιριστών ανδρών με 500 ή περισσότερα γκολ) καθώς και πάνω από 300 τελικές πάσες (ασίστ) σε επίσημους αγώνες μέχρι σήμερα.
Χρύσανθος Πούντζας

Ο Χρύσανθος Πούντζας (Πάτρα, 1946) είναι Έλληνας σκακιστής μέλος της εθνικής ομάδας.

Ξεκίνησε το σκάκι σε νεαρή ηλικία. Το 1971, όταν ήταν φοιτητής στην Αθήνα, κατέκτησε τον πρώτο του τίτλο, το 1ο διασυλλογικό κύπελλο Ελλάδος με την ομάδα του ΣΟ Καλλιθέας. Τελειώνοντας τις σπουδές του ως χημικός μηχανικός, επιστρέφει στην Πάτρα και αγωνίζεται με τον ΣΟ Πατρών . Ήδη μέλος της εθνικής Ελλάδος, αντρών και εφήβων, θεωρείται από τους ισχυρότερους Έλληνες σκακιστές, με τον ΣΟΠ κατέκτησε άλλα 4 κύπελλα και ένα πρωτάθλημα Ελλάδος, μαζί του αγωνίστηκε 20 χρόνια στο πρωτάθλημα της Α' εθνικής αλλά και στο κύπελλο πρωταθλητριών το 1991. Επίσης την περίοδο 1994 - 1998 εκτός από σκακιστής διετέλεσε και πρόεδρος του ΣΟΠ . Το 1998 παίρνει μεταγραφή για τον ΣΟ Κέρκυρας, ενώ αγωνίστηκε και στον ΣΟ Ρίου. Σήμερα είναι σκακιστής του ΑΣΟ Αιγίου, με την ομάδα του οποίου κατέκτησε το πρωτάθλημα Β εθνικής και το τοπικό κύπελλο για το 2009. 

Σε ατομικό επίπεδο ο Χρύσανθος Πούντζας έχει κατακτήσει το ασημένιο μετάλλιο στο πανελλήνιο πρωτάθλημα αντρών το 1979 και το χάλκινο το 1978.
Ανάληψη

Ανάληψη σύμφωνα με τη χριστιανική θρησκεία ονομάζεται η άνοδος του Χριστού στους ουρανούς, σαράντα μέρες μετά από την Ανάσταση. Εορτάζεται πάντοτε ημέρα Πέμπτη. Η ανάληψη αποτελεί σημαντική γιορτή του χριστιανισμού.
Κρανιά

Η Κρανιά ή και κρανειά (επιστημονική ονομασία Cornus) είναι φυλλοβόλο δέντρο (και θάμνος). Ανήκει στα αγγειόσπερμα, στην οικογένεια των Κρανειοειδών (Cornaceae). Χαρακτηρίζεται από πυκνό φύλλωμα. Τα άνθη της είναι κίτρινα με τέσσερα πέταλα και οι καρποί της σφαιρικοί με έντονο κόκκινο χρώμα και ξινή γεύση - ονομάζονται κράνα. Η περίοδος ανθοφορίας της είναι νωρίς την άνοιξη ενώ η περίοδος καρποφορίας της είναι τους φθινοπωρινούς μήνες, Οκτώβριο και Νοέμβριο. Τα φύλλα της είναι λογχοειδή με μικρή διαφορά στο χρώμα της εσωτερικής από την εξωτερική όψη. Είναι ιδιαίτερα διαδεδομένο φυτό στην Ευρώπη.

Η κρανιά αναφέρεται πρώτη φορά από τον Όμηρο στην Οδύσσεια, όπου η Κίρκη τάισε με καρπούς κρανιάς τον Οδυσσέα και το πλήρωμά του, για να τους μετατρέψει σε γουρούνια. Ο Παυσανίας αναφέρει ότι ο Δούρειος Ίππος φτιάχτηκε από ξύλο κρανιάς. Σύμφωνα με τον Θεόφραστο, το ξύλο της κρανιάς ήταν τόσο σκληρό όσο το κόκκαλο και χρησιμοποιήθηκε για να φτιαχτούν κυνηγητικές λόγχες, πολεμικά ακόντια, τόξα και μπαστούνια.Σύμφωνα με τον Ηρόδοτο, τα τόξα των Λυκίων ήταν φτιαγμένα από ξύλο κρανιάς.

Από ξύλα Κρανιάς ήταν κατασκευασμένα και τα όπλα των Μακεδόνων. Ιδιαίτερα η Σάρισσα το μακρύ δόρυ των 5 και αργότερα 6 μέτρων μήκους, το οποίο εφηύρε ο Φίλιππος ο Β', πατέρας του Μ. Αλεξάνδρου
Έιμπελ Φεράρα

O Έιμπελ Φεράρα ("Abel Ferrara", γεν. 19 Ιουλίου 1951) είναι αμερικανός σκηνοθέτης και σεναριογράφος. Μερικές φορές στις ταινίες του εμφανίζεται και ως ηθοποιός χρησιμοποιώντας συχνά το ψευδώνυμο Jimmy Laine. Έγινε ευρύτερα γνωστός με τα κινηματογραφικά έργα «Ο σχιζοφρενής δολοφόνος με το τρυπάνι» (1979), ένα από τα πρώτα θρίλερ του είδους, «Ο βασιλιάς της Νέας Υόρκης» (1990) και «Διαφθορά» (1992). Θεωρείται αντιεμπορικός και αντισυμβατικός και τα έργα του παίρνουν αντιφατικές κριτικές. Διακρίνονται για τον ερωτισμό, τη βία και το παρακμιακό, συχνά παρανοϊκό κλίμα που αναπαριστούν, αλλά ταυτόχρονα και για την ανάλυση στους χαρακτήρες των ηρώων, όπως και για τη βαθιά τομή στις υπαρξιακές αγωνίες τους. Τα έργα του και ο ίδιος έχουν προταθεί 35 φορές για σημαντικές διακρίσεις σε διεθνή κινηματογραφικά φεστιβάλ και έχει κερδίσει τις 16.
Βασίλειο του Λεόν

To Βασίλειο του Λεόν ήταν μια ανεξάρτητη χώρα στην βορειοδυτική περιοχή της Ιβηρικής Χερσονήσου. Ιδρύθηκε το 910 μ.Χ. όταν οι Χριστιανοί πρίγκιπες των Αστουρίων κατά μήκος της βόρειας ακτής της χερσονήσου μετέφεραν την κύρια έδρα τους από το Οβιέδο στην πόλη της Λεόν. Οι Ατλαντικές επαρχίες αποτέλεσαν το Βασίλειο της Πορτογαλίας το 1139 και το ανατολικό, εσωτερικό, τμήμα του Βασιλείου προσαρτήθηκε στο Βασίλειο της Καστίλης το 1230. 

Από το 1296 έως το 1301, το Βασίλειο του Λεόν ήταν ξανά ανεξάρτητο και μετά την ένωση με την Καστίλη κράτησε ως Βασίλειο μέχρι το 1833, ως τμήμα της ενωμένης Ισπανίας.
Κυτταρική βιολογία

<br>

Η Κυτταρολογία που σήμερα φέρεται περισσότερο καθιερωμένη ως Κυτταρική βιολογία ή Βιολογία κυττάρων είναι κλάδος της Βιολογίας που έχει ως αντικείμενο έρευνας και σπουδής το κύτταρο.
(19308) 1996 TO66

Το (19308) 1996 TO66 είναι ένα μεγάλο αντικείμενο που είναι θραύσμα από την σύγκρουση της Χαουμέιας με ένα άλλο αντικείμενο. Είναι ένα κλασικό αντικείμενο της ζώνης του Kuiper με διάμετρο περίπου 650 χιλιόμετρα. Η τροχιά του 1996 TO66 μοιάζει με αυτήν της Χαουμέιας, του 2002 TX300, του 2003 ΟΡ32 και του 2005 RR43, καθώς όλα ανήκουν στην ίδια οικογένεια αστεροειδών, και επιπλέον έχει ουδέτερο φάσμα, όπως όλα τα άλλα αντικείμενα. Ανακαλύφθηκε στις 12 Οκτωβρίου 1996.
Κύρος Γρανάζης

Ο Κύρος Γρανάζης (αγγλ.: "Gyro Gearloose") είναι χαρακτήρας κινουμένων σχεδίων της Ντίσνεϋ.

Αρχικά είχε το όνομα "Κύρος ο Εφευρέτης", τόσο στις εκδόσεις Πεχλιβανίδη που εξέδιδε τα εικονογραφημένα περιοδικά με τίτλο «Γέλιο και Χαρά», όσο και στα μετέπειτα μικρόσχημα τεύχη του Μίκυ Μάους των εκδόσεων Τερζόπουλος ΑΕ (το 1ο Τεύχος κυκλοφόρησε το 1966). Είναι φανταστικός χαρακτήρας των κόμικς της Ντίσνευ. Είναι ένα ανθρωπόμορφο ψηλόλιγνο κοτόπουλο. Έκανε την πρώτη του εμφάνιση το 1952 στην ιστορία "Το τρομερό μυστικό του Γκαστόνε" δια χειρός του Καρλ Μπαρκς. Η ιστορία πρωτοδημοσιεύτηκε το Μάιο του 1952 στο περιοδικό Walt Disney's Comics and Stories#140. Η ελληνική έκδοση της ιστορίας δημοσιεύτηκε για πρώτη φορά το 1971 στο Μίκυ Μάους#261. Είναι φίλος του Ντόναλντ Ντακ, του Σκρουτζ Μακ Ντακ και των υπόλοιπων χαρακτήρων της Λιμνούπολης. Είναι ένας πολυμήχανος, αλλά μάλλον αφηρημένος εφευρέτης. Ο βοηθός του και καλύτερος φίλος του είναι ο Γλόμπος, ένα μικρό αλλά τετραπέρατο ρομπότ που έχει κατασκευάσει ο ίδιος.
(119951) 2002 KX14

Το (119951) 2002 KX14 είναι ένα αντικείμενο της εσωτερικής ζώνης του Κάιπερ με διάμετρο περίπου 450 χιλιόμετρα όπως υπολογίστηκε από παρατηρήσεις από το διαστημικό τηλεσκόπιο Χέρσελ το 2012. Ανακαλύφθηκε στις 17 Μαΐου 2002. Είναι υποψήφιο να χαρακτηριστεί πλανήτης νάνος.

thumb|309px|left|Η τροχιά του 2002 ΚΧ14
Μπερνάρδο Ο' Χίγκινς

Ο Μπερνάρδο Ο' Χίγκινς ("Bernardo O'Higgins Riquelme", ισπανική : [berˈnarðo oˈxiɣins], 20 Αυγούστου 1778 - 24 Οκτωβρίου 1842) ήταν Χιλιανός στρατιωτικός και πολιτικός ηγέτης. Ήταν από τις κύριες μορφές του αγώνα της ανεξαρτησίας της Χιλής και της αποτίναξης της ισπανικής κυριαρχίας, μαζί με τον Χοσέ ντε Σαν Μαρτίν. Ήταν ιρλανδικής και βασκικής καταγωγής.
Θερινοί Ολυμπιακοί Αγώνες 1952

thumb|right|200px|Το επίσημο λογότυπο
Οι Θερινοί Ολυμπιακοί Αγώνες 1952, οι Αγώνες της 15ης Ολυμπιάδας της σύγχρονης εποχής, διοργανώθηκαν στο Ελσίνκι (Φινλανδία) από τις 19 Ιουλίου έως και τις 3 Αυγούστου.
Πορθμείο σιδηροδρόμων

right|thumb|250px|Σιδηροδρομικό πορθμείο στο Helsingør, Σουηδία
Το Πορθμείο σιδηροδρόμων ή σιδηροδρομικό πορθμείο αποτελεί χαρακτηριστικό τύπο πορθμείου το οποίο φέρει στο κύριο κατάστρωμα φόρτωσης σιδηροδρομικές γραμμές, (κοινώς σιδηροδρομικές ράγες), δυνάμενο έτσι να μεταφέρει τρένα. Τα πλοία αυτά αποτελούν ειδική κατηγορία πορθμείων για την θαλάσσια σύνδεση παράλιων σιδηροδρομικών κόμβων.

Πρόκειται για πλοία αμφίπλωρα, δηλαδή η φόρτωση και εκφόρτωσή τους γίνεται από την πλώρη και την πρύμνη, χωρίς να χρειάζεται στροφή του σιδηροδρόμου εντός ή εκτός του πλοίου, αποτελώντας έτσι το ίδιο μια πλωτή συνέχεια της σιδηροδρομικής γραμμής φορτοεκφόρτωσης.

Η γέφυρα του πλοίου αυτού είναι επίσης αμφίπλευρη με διπλά συστήματα πηδαλιουχίας και χειριστήρια μηχανών βλέποντας προς πλώρη και προς πρύμνη. Συνηθέστερα τα πλοία αυτά είναι ανοικτού τύπου πορθμεία που κινούνται εντός προασπισμένων θαλασσών σε κοντινούς όρμους, κόλπους κ.λπ. Η δε ακριβής πρωροδέτηση ή πρυμνοδέτηση αυτών επιτυγχάνεται με τη βοήθεια ενδεικτικών σημάτων ή φώτων που φέρονται εκατέρωθεν της λιμενικής εγκατάστασης προσέγγισης (τερματικά τρένων, train terminals), όπου και απολήγουν οι σιδηροδρομικές γραμμές όπου ακολουθεί η ασφαλής έχμαση και σύνδεση των σιδηροδρομικών γραμμών πριν τη φορτοεκφόρτωση. Σε λιμένες που παρουσιάζουν μεγάλο εύρος παλίρροιας οι απολήξεις αυτές είναι στην πραγματικότητα πλωτές αποβάθρες.

Τα σιδηροδρομικά πορθμεία, ανάλογα του μεγέθους τους, φέρουν από δυο μέχρι και πέντε ζεύγη παράλληλων σιδηροδρομικών γραμμών. Συνηθέστερα φορτώνονται μόνο τα βαγόνια, τα οποία ωθούνται κατά τη φόρτωση και ρυμουλκούνται κατά τη εκφόρτωση, από τις σιδηροδρομικές μηχανές των λιμένων προσέγγισης.
Δημοτική Πινακοθήκη Πειραιά

Η Δημοτική Πινακοθήκη Πειραιά είναι μουσείο τέχνης στο κέντρο της πόλης του Πειραιά, στην Οδό Φίλωνος 29. 

Ιδρύθηκε το 1957 και αρχικά λειτουργούσε στο κτίριο του Δημοτικού Θεάτρου μέχρι το 1985, οπότε και ανεξαρτητοποιήθηκε.

Στη Δημοτική Πινακοθήκη υπάρχει η συλλογή 80 γλυπτών του Γεωργίου Καστριώτη, συλλογή 156 έργων του Σταμάτη Λαζάρου, σημαντικά έργα των Βυζαντίου, Γεραλή, Κοκότση, Μαλέα, Βολανάκη, Λύτρα, κ.ά. καθώς και πλούσιο υλικό του Μάνου Κατράκη.

Συχνά γίνονται διάφορες εκθέσεις, όπως η έκθεση που έγινε με την ευκαιρία των 30 χρόνων από το θάνατο του Ζακ Μπρελ τον Σεπτέμβρη του 2008, αλλά και η έκθεση ζωγραφικής Κουβανών καλλιτεχνών από τη συλλογή του Εθνικού Μουσείου Καλών Τεχνών της Αβάνας.

Η Δημοτική Πινακοθήκη στεγάζεται στο κτήριο του αναπαλαιωμένου Παλαιού Ταχυδρομείου Πειραιά.
Θερινοί Ολυμπιακοί Αγώνες 1960

Οι Θερινοί Ολυμπιακοί Αγώνες 1960, οι αγώνες της 17ης Ολυμπιάδας της σύγχρονης εποχής, διοργανώθηκαν στη Ρώμη (Ιταλία) από τις 25 Αυγούστου έως και τις 11 Σεπτεμβρίου. Πήραν μέρος 4.727 άνδρες και 611 γυναίκες, από 83 χώρες. Πρωτή φορά συμμετείχε το Μαρόκο, η Τυνησία, το Σουδάν και ο Άγιος Μαρίνος. Η Ε.Σ.Σ.Δ. κυριάρχησε στα μετάλλια. Συγκέντρωσε 43 χρυσά, 29 ασημένια και 31 χάλκινα, έναντι 34-21-16 των Η.Π.Α., 13-10-13 της Ιταλίας, 12-19-11 της Γερμανίας κ.λπ. Συνολικά, 44 κράτη κατέκτησαν μετάλλιο.
Ο Χρησμός της Πεταλούδας

Ο Χρησμός της Πεταλούδας (αγγλικά:"The Mothman Prophecies") είναι ο τίτλος αμερικανικού μεταφυσικού θρίλερ παραγωγής 2002 σε σκηνοθεσία Μαρκ Πέλινγκτον και πρωταγωνιστούν οι Ρίτσαρντ Γκιρ και Λόρα Λίνεϊ. Το σενάριο είναι βασισμένο στο ομότιτλο μυθιστόρημα του 
δημοσιογράφου αλλά και ερευνητή συγγραφέα ανεξήγητων φαινομένων Τζον Κέελ ο οποίος στο συγκεκριμένο βιβλίο του το 1975 επικαλείται πραγματικές μαρτυρίες κατοίκων της κωμόπολης Πόιντ Πλέζαντ της δυτικής Βιρτζίνια.